**“Ўзбекистон телекоммуникация тармоқларини бошқариш республика маркази” давлат унитар корхонасининг директорнинг биринчи ўринбосари Ш. Мелибоев**

**Коррупцияга қарши курашишда рақамли технологиялар
муҳим ўрин тутади**

Ҳозирги кунда Ўзбекистоннинг жадал ривожланиш босқичида коррупция ва унинг ҳар қандай кўринишларига қарши кураш муҳим ҳисобланади. Сўнгги йилларда мамлакатимизда коррупциянинг олдини олиш ва унга қарши курашиш, давлат ва жамият қурилишининг барча соҳаларида коррупцион омилларга чек қўйишга қаратилган кенг кўламли ислоҳотлар амалга оширилмоқда. Таъкидлаш жоизки, мазкур ислоҳотларни амалга оширишда рақамли технологиялар муҳим ўрин тутади.

Шу боис, иқтисодиёт тармоқлари ва давлат бошқаруви тизимига замонавий ахборот технологияларини кенг жорий этиш орқали жамиятимизда ошкораликни таъминлаш ва коррупцияга қарши курашиш борасидаги саъйи-ҳаракатларимизда кутилган натижаларга эришишимиз мумкин.

Муҳтарам Президентимизнинг 2021 йил 6 июлдаги “Коррупцияга қарши муросасиз муносабатда бўлиш муҳитини яратиш, давлат ва жамият бошқарувида коррупциявий омилларни кескин камайтириш ва бунда жамоатчилик иштирокини кенгайтириш чора-тадбирлари тўғрисида”ги
ПФ-6257-сон Фармони ҳамда “Коррупцияга қарши курашиш фаолиятини самарали ташкил этишга доир қўшимча чора-тадбирлар тўғрисида”ги
ПҚ-5177-сон қарорига асосан “ЎзТТБРМ” ДУК томонидан коррупцияга қарши курашишнинг ҳуқуқий асосларини мустаҳкамлаш, айниқса, коррупциянинг олдини олиш ва ушбу иллатга қарши жазонинг муқаррарлигини таъминлаш бўйича бир қатор муҳим ишлар амалга оширилди.

Хусусан, “ЎзТТБРМ” ДУКнинг Коррупцияга қарши курашиш сиёсати ишлаб чиқилди. Ушбу йўналишда тизим фаолиятини мустаҳкамлаш, мавжуд норматив-ҳуқуқий ҳужжатлар ижросини самарали ташкил этиш мақсадида коррупцияга қарши курашишга қаратилган қатор ҳужжатлар ишлаб чиқилди.

Ҳозирда “ЎзТТБРМ” ДУК томонидан коррупцияга қарши курашиш, унга нисбатан муросасиз муносабатни шакллантириш борасида бир қатор тизимли ишлар олиб борилмоқда.

Хусусан, корхонада коррупцион ҳолатларни минималлаштириш мақсадида, давлат корхона ва идоралари ҳамда бошқа юридик шахсларга хизмат кўрсатиш билан боғлиқ бўлган шартномаларга коррупцияга қарши кураш бўйича талаблар киритиб борилмоқда. 2023 йил 1-чорак давомида жами 49 та хўжалик шартномалар тузилиб, 123 та контрагентлар текширишдан ўтказилди ва улар бўйича ижобий хулосалар олинди.

“ЎзТТБРМ” ДУК томонидан қабул қилинган ички ҳужжатлар, ходимлар томонидан хизмат вақти ва хизматдан ташқари вақтда Ўзбекистон Республикаси Конституцияси ва қонун ҳужжатларига амал қилиш,
ҳамда хизмат вазифаларини ҳалол ва виждонан, масъулият билан бажарилишини таъминлаш мақсадида Рақамли технологиялар вазирлигининг ҳамда корхонанинг барча соҳавий фармойиш ва буйруқларида белгиланган талаблар раҳбар ва ходимларнинг хизмат фаолиятида маҳаллийчилик,
таниш-билишчилик, ошна-оғайнигарчилик ҳолатларига йўл қўймаслик, манфаатлар тўқнашуви ҳақида зудлик билан раҳбариятга хабар бериш, хизмат вазифаларини ҳалол ва виждонан бажариш, ўзига ёки ҳамкасбларига нисбатан жиноят ёки ҳуқуқбузарлик содир этишга ундаб қилинган ҳар қандай мурожаат ҳақида зудлик билан раҳбарга ҳамда комплаенс назорати бўйича ходимга маълум қилиш, фаолияти давомида ножўя хатти-ҳаракатлар содир қилмаслик, хизмат вазифасига кирадиган ва иш фаолияти билан боғлиқ бўлган конфиденциал маълумотлар билан танишишга ваколати бўлмаган шахсларга ошкор этмасликка қаратилган.

Коррупцияга қарши курашишга оид кўргазмали материаллар ва қисқа видеороликлар корхонанинг “ЎзТТБРМ” ДУК расмий wеb-сайтлари, Telegram каналида, Facebook ва Instagram саҳифаларида жойлаштирилиб борилмоқда.